Anɛ o kɛ nyagbahi nɛ a sɛsɛ he ngɛ womiyo nɛ ɔ mi ɔ eko kpe lo? Ke jã a, lɛɛ pi mo pɛ nɛ o ngɛ jamɛ a si fɔfɔɛ ɔ mi. Mawu sɔmɔli anɔkualetsɛmɛ nɛ a tu a he munyu ngɛ Baiblo ɔ mi kɛ ni nɛmɛ nɛ a ngɛ mwɔnɛ ɔ a kpɛti nihi fuu kɛ si fɔfɔɛhi kaa kikɛ nɛ ɔ kpe. Yehowa ye bua mɛ nɛ a nyɛ da haomi ɔmɛ a nya. Mo hu e maa ye bua mo.
Yehowa maa ye bua mo ke o kpale kɛ ba e ngɔ
MO NÁ nɔ mi mami kaa, Yehowa maa ye bua mo ke o kpale kɛ ba e ngɔ. E maa ye bua mo nɛ o be yeyeeye pee, o kɛ nihi a he tɔmihi maa pa mɛ, o ma ná he nile kpakpa, nɛ o tue mi maa jɔ mo. Enɛ ɔ maa wo mo he wami nɛ o maa piɛɛ Yehowa sɔmɔli a he kɛ sɔmɔ lɛ. O si fɔfɔɛ ɔ ma ba pee kaa Kristofohi nɛ a hi si ngɛ kaseli ɔmɛ a be ɔ mi ɔ a ti ni komɛ a si fɔfɔɛ ɔ pɛpɛɛpɛ. Bɔfo Petro ngma ngɛ a he ke: "Jinɛ nyɛ laa blɔ kaa tohi. Se amlɔ nɛ ɔ, nyɛ kpale kɛ ba nyɛ hyɛlɔ, kɛ nyɛ he bulɔ ɔ ngɔ."
Atsinyɛ jemi ko be he kaa nɔ́ nɛ hi pee kulaa nɛ o maa pee ji, nɛ́ o maa kpale o se kɛ ba Yehowa ngɔ. Mɛni he je? Ejakaa ke o pee jã a, Yehowa bua maa jɔ. (Abɛ 27:11) Kaa bɔ nɛ o le ɔ, Yehowa ngɛ he numi, enɛ ɔ he ɔ, ke wa pee nɔ́ yaya a, e haoɔ lɛ, nɛ ke wa pee nɔ́ kpakpa a, e bua jɔɔ. Ngɛ anɔkuale mi ɔ, Yehowa nyɛ we wa nɔ kaa wa sɔmɔ lɛ. (5 Mose 30:19, 20) Baiblo he ní lelɔ ko ngɔ adesa tsui kɛ to sinya he. E ngma ke: "Nɔ ko be nyɛe ma bli ngɛ kpo nɔ. E sa nɛ a bli ngɛ mi blɔ." Enɛ ɔ he ɔ, ke wa jeɔ suɔmi mi nɛ waa kɛ wa tsui tsuo sɔmɔɔ Yehowa a, wa ma nyɛ ma bli wa tsui nya ha lɛ. Ke wa pee jã a, lɔ ɔ tsɔɔ kaa wa ha Mawu nike ní ko nɛ he jua wa. Lɔ ɔ ji anɔkuale nɛ wa ye lɛ ɔ nɛ. Enɛ ɔ ma ha Mawu ma ná bua jɔmi wawɛɛ nitsɛ. Anɔkuale mi ɔ, nɔ́ ko be nɛ waa kɛ maa to bua jɔmi nɛ wa ma ná ngɛ Yehowa jami mi ɔ he.
Jehanɛ se ɔ, ke o ba bɔni Yehowa jami ekohu kaa Kristofo no ɔ, o nine maa su mumi mi níhi nɛ hia mo ɔ a nɔ. (Mateo 5:3) Ngɛ mɛni blɔ nɔ? Nihi ngɛ je kɛ wɛ biɔ ke, 'Mɛni he je nɛ wa ba je mi?' A suɔ nɛ a maa le yi mi tomi he je nɛ wa ngɛ si himi mi ngɛ. E ji hiami nɔ́ ko nɛ Yehowa kɛ wo adesahi a mi. E bɔ wɔ konɛ wa ná bua jɔmi ngɛ e sɔmɔmi mi. Wa tsui maa nɔ wa mi wawɛɛ nitsɛ ke wa le kaa suɔmi mi wa jeɔ kɛ sɔmɔɔ Yehowa.
Wa kpa mo pɛɛ, Yehowa suɔ nɛ o kpale kɛ ba e ngɔ. Mɛni tsɔɔ jã? Mo susu he nɛ o hyɛ: Wa sɔle wawɛɛ loko wa pee womiyo nɛ ɔ nɛ. Eko ɔ, asafo mi nɔkɔtɔma ko, loo o nyɛmi Kristofo no ko lɛ ngɔ womiyo nɛ ɔ kɛ ba ha mo. Enɛ ɔ wo mo he wami nɛ o kane nɛ o kɛ e mi munyu ɔ tsu ní. Enɛ ɔmɛ tsuo tsɔɔ kaa Yehowa hɛ ji o nɔ. Mohu ɔ, e ngɛ mo gblae blɛuu kɛ ba e ngɔ.
Ke wa le kaa Yehowa hɛ ji e sɔmɔli nɛ a laa a nɔ ɔ, e ma nyɛ maa wo wa bua. Enɛ ɔ ji nɔ́ nɛ nyɛmiyo ko nɛ a tsɛɛ lɛ ke Donna a ba yɔse. E de ke: "Bɔɔbɔɔbɔɔ ɔ, i je anɔkuale ɔ mi, se i pɔɔ munyu nɛ ngɛ La 139:23, 24 ɔ he susumi. A de ngɛ lejɛ ɔ ke: 'Mawu, hyɛ ye tsui mi nɛ o le mi. Kaa mi nɛ o hyɛ, nɛ o na níhi nɛ ngɛ ye juɛmi mi. Hyɛ kaa yayami ko pa ngɛ ye mi lo, nɛ o ngɔ mi kɛ fɔ blɔ nɛ kɛ nɔ yaa neneene wami mi ɔ nɔ.' I le kaa pi je ɔ mi nɛ e sa kaa ma hi. Ye he mi jɔɛ mi. I le kaa Yehowa asafo ɔ mi ji he nɛ e sa kaa ma hi. I ba yɔse kaa Yehowa kua we mi; imi lɛ e sa nɛ ma kpale kɛ ba e ngɔ. Nɛ ye bua jɔ wawɛɛ kaa i pee jã!"
"I ba yɔse kaa Yehowa kua we mi; imi lɛ e sa nɛ ma kpale kɛ ba e ngɔ"
Wa je wa tsui mi nɛ wa ngɛ sɔlee kaa mo hu o ma ba ná 'bua jɔmi nɛ Yehowa haa nɔ' ɔ ekohu. (Nehemia 8:10) O be o he piae kɔkɔɔkɔ kaa o kpale kɛ ba Yehowa ngɔ.